  Анжелика Тихонова корреспондент 2020-тӥ арын пӧсьтолэзе Удмуртиысь кык гурт школаосысь спортзалъёсты выльдон ужъёсты йылпумъялозы. Со сярысь элькунысь дышетонъя но тодосъя министерстволэн пресс-службаез ивортэ. Туэ элькунамы Владимир Путинэн кичӧлтэм «Образование» йӧскалык ӵектос улсын «Успех каждого ребёнка» улосвыл ӵектос пыӵатӥське. Со улсын гуртъёсысь дышетон юртъёсын физкультураен но спортэн вырыны луонлыкъёс кылдыто. Пуктэм ужпумъёсты быдэстон понна улосвылысь 25 ёросъёслы 20 миллион манетлэсь трос коньдон висъязы. Со 23 школаосысь спортзалъёсты выльдыны, 25 школаосын ватсаса спорт клубъёс усьтыны, спортъя куинь усьтэм площадкаосы спорт тӥрлык басьтыны мынӥз Ӵектос улсын 2020-тӥ арын гужем Эгра ёросысь Зура черкогуртысь С. М. Стрелков нимо шор ёзо школаысь спортзалэз тупатъялозы но спорт клуб усьтозы. Ужъёсты Удмуртилэн но Эгра ёрослэн коньдэтъёсысьтызы уксёен быдэсто. Со понна оглом 1 миллион 439 сюрс 956 манет кутозы. Та дыре ужъюртын спортзаллэсь липетсэ выльдо. Ужъёсты 15-тӥ пӧсьтолэзёзь йылпумъяны чаклало.  2021-тӥ но 2022-тӥ аръёсы Эгра ёросысь Лозаысь школаын спортэн вырыны усьтэм инты лэсьтыны но Менилысь школаын  спортзалэз тупатъяны малпало. Озьы ик туэ гужем Грак ёросысь Вылӥ Эгра черкогуртысь школаысь спортзалэз выльдыны кутскозы. Со понна элькун но ёрос коньдэтъёсысь 538 сюрс 442 манет висъязы. Ужъёсты 11-тӥ пӧсьтолэзёзь йылпумъяны чаклало. Пусъём, «Успех каждого ребёнка» улосвыл ӵектос элькунамы 2019-тӥ арысен улонэ пыӵатӥське. Солы луыса гуртъёсысь 25 шор ёзо школаосын физкультураен но спортэн вырыны луонлыкъёс кылдытӥзы ини. Программаез улонэ пыӵатон понна Удмуртия 11 миллион 423 сюрс 900 манет басьтӥз, со сяна, улосвыл коньдэтысь 8 миллион манет висъязы на. Удмуртия ӵектосэз 2021-тӥ но 2022-тӥ аръёсы но улонэ пыӵатон понна Россиысь калыкез дышетонъя министерствое куриськон келяз ини. Тодэ вайытом, туэ Удмуртилэн кунлыкезлы 100 ар тырмонлы Якшур-Бӧдья ёросысь школаез но Ижкарысь Кузебай Герд нимо гимназиез тупатъяло. Тегъёс: Спорт Дышетон нылпиос Удмуртия школаос тупатъянужъёс лэсьтськон  